Poštovane kolegice zastupnice i poštovani kolege zastupnici i poštovani dame i gospodo, dragi uzvanici, ekselencije. Čekamo da se svi novoizabrani zastupnici registriraju kako bismo imali sve one koji su ušli u saborsku zgradu i u dvorani Hrvatskog sabora mogli utvrditi prisutnost zastupnica i zastupnika u dvorani. Hvala lijepa. Poštovane i cijenjene gospođe i gospodo u dvorani je prisutan 151 zastupnik. U skladu i na temelju članka 4. stavak 2. Poslovnika Hrvatskog sabora pripala mi je dužnost i čast otvoriti 1. konstituirajuću sjednicu Hrvatskog sabora, 8. saziva, i privremeno joj predsjedati do izbora predsjednika Hrvatskog sabora. Sve vas srdačno pozdravljam. Čestitam na izboru, na važnu i odgovornu dužnost, zastupnika u Hrvatskom saboru. Posebno pozdravljam predsjednicu Republike Hrvatske poštovanu gospođu Grabar-Kitarović. . [[Pljesak.]] Pozdravljam sve bivše predsjednike Republike Hrvatske, predsjednika Vlade Republike Hrvatske poštovanog Zorana Milanovića, nazočne članove Vlade, ministre i ministrice, potpredsjednike i potpredsjednice. . [[Pljesak.]] Pozdravljam predsjednicu Ustavnog suda Republike Hrvatske poštovanu Jasnu Omejec. . [[Pljesak.]] Predsjednika Vrhovnog suda Republike Hrvatske poštovanog Branka Hrvatina i nazočne predstavnike sudbene vlasti. . [[Pljesak.]] Glavnog državnog odvjetnika poštovanog Dinka Cvitana. . [[Pljesak.]] Pozdravljam generala Zbora Dragu Lovrića, načelnika Glavnog stožera Oružanih snaga RH, dosadašnje predsjednike i potpredsjednike Hrvatskog sabora, nazočne čelnike stranaka zastupljenih u Hrvatskom saboru a koji nisu zastupnici. Pozdravljam mons. Enca Rodinisa generalnog tajnika Hrvatske biskupske konferencije i zahvaljujem se predsjedniku Biskupske konferencije biskupu Želimiru Puljiću što se ispričao i poželio uspješan i demokratski rad novom Hrvatskom saboru. Pozdravljam mons. Miju Gorskog, pomoćnog biskupa zagrebačkog, visokog … [[Govornik se ne razumije.]] gospodina Porfirija metropolita Zagrebačko-ljubljanskog, muftiju prof.dr. Aziz ef. Hasanovića predsjednika Mešihata Islamske zajednice u RH, gospodina Lucijana Moše Prelevića glavnog rabina Židovske općine Zagreb i rabina Koordinacije židovskih općina u RH, gospodina dr. Kotel Da-Don rabina židovske vjerske zajednice Bet Israel, gospodina Željka Mraza u ime Saveza baptističkih crkava u RH, gospodina Branka Berića glavnog vikara Evangelističke crkve u RH, gospodina Dragu Mojzeša predsjednika Kršćanske adventističke crkve u RH, gospodina Damira Špoljarića predsjednika Evanđeoske pentekostne crkve u RH, gospodina Kiru Velinski protojereja Makedonske Pravoslavne Crkve u RH, gospodina Emila Cenov Angelov, Bugarske pravoslavne crkve u RH, gospodina Maria Dučića Crkve cjelovitog evanđelja, gospodina Jasmina Milića biskupa Protestantske reformirane kršćanske crkve u RH. Pozdravljam gospodina prof.dr. Damira Borasa, Hrvatska Stara Katolička Crkva. Pozdravljam gospođe pravobraniteljice u RH. Pozdravljam akademika poštovanog Zvonka Kusića, predsjednika Hrvatske akademije znanosti i umjetnosti. Pozdravljam gospođe i gospodu rektore i rektorice hrvatskih sveučilišta. Pozdravljam gradonačelnika Grada Zagreba i gospodu župane hrvatskih županija. Pozdravljam predstavnike udruga iz Domovinskog rata, predstavnike sindikata, sve nazočne predstavnike gospodarskih, kulturnih, sportskih, javnih ustanova te druge nazočne uzvanike na sjednici. Pozdravljam diplomatski zbor u RH na čelu sa mons. Julienom Kabore otpravnikom poslova. Dame i gospodo na temelju odredbe članka 98. stavak 1. podstavak 1. Ustava Republike Hrvatske te članka 5. i 6. Zakona o izborima zastupnika u Hrvatski sabor predsjednica Republike Hrvatske donijela je Odluku o raspisivanju izbora za zastupnike u Hrvatski sabor koji su održani 8. studenog ove godine 2015. Izbori na biračkim mjestima u diplomatsko konzularnim predstavništvima održali su se u subotu 7. studenog 2015. godine i u nedjelju 8. studenog 2015. godine. Državno izborno povjerenstvo 23. studenog 2015. godine objavilo je konačne službene rezultate izbora za zastupnike u Hrvatski sabor. Ustavni sud Republike Hrvatske 23. studenog 2015. donio je Odluku o ustavnosti i zakonitosti provedenih izbora. Predsjednica Republike Hrvatske na temelju članka 98. alineja 1. Ustava Republike Hrvatske sazvala je Hrvatski sabor na prvo zasjedanje. Obavještavam vas da je prema Izvješću Državnog izbornog povjerenstva od 23. studenog 2015. godine u Hrvatski sabor izabran 151 zastupnik odnosno zastupnica. Prema evidencijskim listićima predanih prije početka sjednice, upravno smo čekali, kasni malo, tako je moralo biti, do sada je, odnosno nazočni su svi 151 izabrani zastupnik i zastupnice. Obavještavam vas da je zastupnik Mirko Rašković podnio ostavku na dužnost zamjenika župana Kninske županije uvjetno. Kako je zastupnik naveo da ostavka stupa na snagu danom konstituiranja Hrvatskoga sabora, upozoravam da zastupnik ne može glasovati za izbor predsjednika Sabora jer još uvijek obnaša dužnost zamjenika župana. Dobar dan! Poštovane i cijenjene gospođe i gospodo uvaženi gosti i uzvanici u skladu i na temelju članka 4. stavak 2. Poslovnika Hrvatskog sabora pripala mi je dužnost i čast otvoriti konstituirajuću sjednicu Hrvatskog sabora i privremeno joj predsjedati do izbora predsjednika Hrvatskog sabora 8. saziva. Sve vas srdačno pozdravljam, još jednom. Čestitam na izboru za zastupnice i zastupnike u Hrvatski sabor. Dozvolite mi da posebno pozdravim predsjednicu Republike Hrvatske poštovanu gospođu Grabar-Kitarović. . [[Pljesak.]] Stjepana Mesića, bivšeg predsjednika Republike Hrvatske. . [[Pljesak.]] Predsjednika Vlade Republike Hrvatske poštovanog gospodina Zorana Milanovića i nazočne članove Vlade. . [[Pljesak.]] Mandatara za sastavljanje Vlade Republike Hrvatske poštovanog Tihomira Oreškovića. . [[Pljesak.]] Predsjednicu Ustavnog suda Republike Hrvatske poštovanu Jasnu Omejec. Predsjednika Vrhovnog suda Republike Hrvatske poštovanog Branka Hrvatina i nazočne predstavnike sudbene vlasti. . [[Pljesak.]] Poštovanog glavnog državnog odvjetnika Dinka Cvitana. . [[Pljesak.]] Pozdravljam generala Zbora Dragu Lovrića, načelnika Glavnog stožera Oružanih snaga RH, dosadašnje predsjednike i potpredsjednike Hrvatskog sabora i nazočne članove političkih stranaka zastupljenih u Hrvatskom saboru a koji nisu zastupnici izabrani. . [[Pljesak.]] Pozdravljam mons. Želimira Puljića, predsjednika Hrvatske biskupske konferencije. . [[Pljesak.]] , uzoritog kardinala Josipa Bozanića, nadbiskupa zagrebačkog. . [[Pljesak.]] Mons. Enca Rodinisa generalnog tajnika Hrvatske biskupske konferencije, visokog … [[Govornik se ne razumije.]] gospodina Porfirija metropolita Zagrebačko-ljubljanskog srpske pravoslavne crkve, Mirsada efendiju … [[Govornik se ne razumije.]] u ime Mešihata Islamske zajednice u Republici Hrvatskoj, dr. Ognjena Krausa predsjednika Koordinacije židovskih općina u Republici Hrvatskoj, gospodina Lucijana Moše Prelevića glavnog rabina Židovske općine Zagreb i rabina Koordinacije židovskih općina u Republici Hrvatskoj. . [[Pljesak.]] Gospodina dr. Kotel Da-Don rabina židovske vjerske zajednice Bet Israel, gospodina Željka Mraza u ime Saveza baptističkih crkava u RH, gospodina Branka Berića glavnog vikara Evangelističke crkve u Republici Hrvatskoj, gospodina Dragu Mojzeša predsjednika Kršćanske adventističke crkve u Republici Hrvatskoj, gospodina Damira Špoljarića predsjednika Evanđeoske pentekostne crkve u Republici Hrvatskoj, gospodina Kiru Velinski protojereja Makedonske Pravoslavne Crkve u Republici Hrvatskoj, gospodina Emila Cenov Angelov, Bugarske pravoslavne crkve u RH, gospodina Maria Dučića Crkve cjelovitog evanđelja, gospodina Jasmina Milića biskupa Protestantske reformirane kršćanske crkve u RH. . [[Pljesak.]] Pozdravljam sve pravobraniteljice, zatim poštovanog akademika Zvonka Kusića, predsjednika Hrvatske akademije znanosti i umjetnosti. . [[Pljesak.]] Pozdravljam gospođe i gospodu rektore hrvatskoih sveučilišta na čelu sa prof.dr. Damirom Borasom predsjednikom Rektorskog zbora. Pozdravljam gradonačelnika Grada Zagreba i gospodu župane hrvatskih županija. . [[Pljesak.]] Pozdravljam članove diplomatskog zbora u Republici Hrvatskoj na čelu sa doajenom diplomatskog zbora apostolskim nuncijem u Republici Hrvatskoj mons. Alessandrom D'Erricom. ./Pljesak. Pozdravljam predstavnike Udruga Hrvatskih branitelja, predstavnike sindikata, sve nazočne predstavnike gospodarskih, kulturnih, športskih i javnih ustanova te druge nazočne uzvanike i goste na konstituirajućoj sjednici u Hrvatskom saboru. [[Pljesak]] Gospođe i gospodo na temelju odredbe članka 98. stavak 1. podstavka 1. Ustava Republike Hrvatske te članaka 5. i 6. Zakona o izborima zastupnika u Hrvatski sabor predsjednica Republike Hrvatske donijela je odluku o raspisivanju izbora za zastupnike u Hrvatski saboru koji su održani 8. i 15. studenog 2015. godine. Izbori na biračkim mjestima u diplomatsko konzularnim predstavništvima Republike Hrvatske održani su u subotu 7. studenog 2015. godine i u nedjelju 8. studenog 2015. godine. Državno izborno povjerenstvo 23. studenog 2015. godine objavilo je konačne službene rezultate izbora za zastupnike u Hrvatski sabor. Ustavni sud Republike Hrvatske 23. studenog 2015. godine donio je odluku o ustavnosti i zakonitosti provedenih izbora. Predsjednica Republike Hrvatske na temelju članka 98. alineja 1. Ustava Republike Hrvatske sazvala je Hrvatski sabor na prvo zasjedanje. Obavještavam vas da je prema izvješću Državnog izbornog povjerenstva od 23. studenog 2015. godine u Hrvatski sabor izabran 151 zastupnik. Prema evidenciji i evidencijskim listićima koji su predani prije početka ove sjednice nazočno je 151 zastupnica i zastupnik. Poštovane zastupnice i poštovani zastupnici, uzvanici i gosti, dame i gospodo dozvolite mi na kraju 7. saziva mandata Hrvatskog sabora da vam kažem nekoliko rečenica. Dakle voljom građana, hrvatskih građana Hrvatski sabor sastavljen je od različitih političkih opcija, stajališta i vizija. Demokracija počiva na nekoliko važnih principa. Prvo je jasni politički ciljevi, drugo je da nitko tko sudjeluje u političkom životu ne može tražiti ostvarivanje samo svojih političkih interesa, treće je svatko mora voditi i gledati, voditi brigu i gledati na cjelinu i budućnost te cjeline. Za nas zastupnike hrvatskih građana u Hrvatski sabor Hrvatska je ono što nas okuplja ili ono što bi nas trebalo okupljati i biti na vrhu naših prioriteta. Zato i očekujem da se u demokratskoj proceduri koriste demokratske vrijednosti koje omogućuju svakome da iznese svoje stajalište i da u demokratskom odlučivanju poštujemo demokratske institucije, demokratske vrijednosti, manjinska prava i njihove interese. Molim sve zastupnice i zastupnike da poštuju dignitet Sabora, Poslovnik Hrvatskog sabora kako bismo mogli pred građanima transparentno, razvidno, razgovijetno razgovarati i odlučivati. Demokracija traži strpljenje, toleranciju, razumijevanje ali i kontrolu javnosti svih procesa bilo da se događaju u strankama ili među strankama jer se sve mora odvijati u korist građana i oni su ti koji donose konačnu odluku. Ustav kao najviši pravni akt neke države, dakle i Hrvatske države ako želi živjeti demokratske vrijednosti nije akt opozicije ili pozicije, već vizija pravne države i to po najvišim demokratskim načelima vladavine prava. Toga se trebamo držati kao i Poslovnika Hrvatskog sabora u korist općih, zajedničkih, sadašnjih i budućih ciljeva. Hvala vam lijepa na pozornosti.
Poštovani gospodine predsjedavajući, s obzirom i na ovo što ste u svom uvodu izložili do sada o ovoj točki dnevnog reda, u ime Kluba HDZ-a tražim stanku od 15 minuta.
Poštovani kolega, klub HDZ-a, niti je Sabor konstituiran, niti klub HDZ-a [[Upadica: Možemo tražiti kao zastupnici.]] Nije još ni otvoren dnevni red kamoli, idemo dalje. … [[Upadica se ne čuje.]] Molim vas lijepo. Riješili smo to. Da li netko, ponavljam, da li netko od predlagatelja? Ne želi. Molim, otvaram raspravu. … [[Upadica se ne čuje.]] A ispričavam se, hvala lijepa, pročitati ću prijedlog. Temeljem članka 4. i 5. Poslovnika Hrvatskoga sabora podnosim Prijedlog za izbor predsjednika Hrvatskoga sabora. Predlažu niže potpisani zastupnici, niže potpisani zastupnici, imate kod sebe. 55 zastupnika predlaže za predsjednika Hrvatskoga sabora prof. dr. Roberta Podolnjaka zastupnika u Hrvatskom saboru. Otvaram raspravu. Poštovane zastupnice i zastupnici čekamo da svi zastupnici dobiju na klupe prijedlog kako bi u materijalnom obliku mogli vidjeti o kome se radi i tko je predlagatelj. Dozvolite mi dok čekate to da vam se obratim kao predsjednik Hrvatskoga sabora u ovoj prilici. Dakle voljom građana hrvatskih Sabor sastavljen je od različitih političkih stajališta i vizija. Demokracija počiva na nekoliko važnih principa. Prvo moraju biti jasni politički ciljevi te nitko tko sudjeluje u političkom životu ne može tražiti ostvarivanje samo svojih političkih interesa. Svatko mora gledati cjelinu i na budućnost te cjeline. Hrvatska je ono što nas okuplja ili ono što bi nas trebalo okupljati i biti na vrhu naših prioriteta. Zato očekujem da se u demokratskoj proceduri koriste demokratske vrijednosti koje omogućuju svakome da iznese svoje stajalište i da u demokratskom odlučivanju poštujemo institucije i vrijednosti te manjinska prava i prava manjina svih. Zato molim zastupnice i zastupnike da se poštujući dignitet Hrvatskoga sabora i Poslovnik Hrvatskoga sabora mogli pred građanima transparentno odlučiti kod glasovanja o prijedlogu. I još bih htio dodati da cijeli proces izbora nije demokratski iscrpio sve mogućnosti. Želim vam da u skladu sa ovim odlučite o predsjedniku Hrvatskoga sabora. Molim jeste li konzultirali prijedlog? Možemo li pristupiti glasovanju? Molim zastupnice i zastupnici da u utor koji imate na svojem sjedištu umetnete karticu. Kartica je sa brojem povezana sa vašim imenom kod registracije. Time ćete stisnuti gumb koji vam odgovara, dakle za ili protiv, odlučiti o izboru predsjednika Hrvatskoga sabora. … [[Upadica se ne čuje.]] Gotovo je. Ne. … [[Upadica se ne čuje.]] Zatvorili smo raspravu. Molim vas [[Upadica se čuje.]] Kako nisam? Dao sam raspravu, nitko se nije javio. Nemojte vikati, samo nemojte vikati to nije praksa u Hrvatskom saboru. Ovdje je vrhunsko pravilo Poslovnik i Ustav. To je majka i kćerka demokratskog načela vladavine prava. Imamo povredu Poslovnika, poštovani zastupnik Branimir Glavaš.
Gospodine predsjedniče, ja mislim da kandidat kojeg ste vi predložili prvo se treba očitovati da li pristaje ili ne pristaje, da li prihvaća kandidaturu ili je ne prihvaća. A ne možemo glasovati o nečemu da ne znamo, ne čujemo čovjeka da li prihvaća uopće tu kandidaturu. Hvala.
Hvala lijepa. To nije predviđeno Poslovnikom a kandidat je tu prisutan i ima, siguran sam da zna izraziti svoju volju. A siguran sam da su ga i konzultirali oni koji su stavili potpise za njega, pa ja podrazumijevam da on to sve zna. Još jedna povreda Poslovnika. Izvolite kolega Podlonjak, kandidat.
Gospodine predsjedniče Hrvatskoga sabora, kao što je rečeno u ime Kluba zastupnika MOST-a Nezavisnih lista, mi smo rekli da ćemo prihvatiti kandidaturu za predsjednika Hrvatskoga sabora ukoliko ona bude podržana od dvije najveće političke opcije koje imaju svaka više od trećine hrvatskih zastupnika. I mi u ovom trenutku zapravo ne znamo da li je to činjenica budući da se o tome nije izjasnila, nisu izjasnili zastupnici, odnosno predstavnik Kluba zastupnika Domoljubne koalicije. Očekujemo da se i oni o tome izjasne i ukoliko su i oni za prijedlog koji je podnijet u tom slučaju ja osobno prihvaćam kandidaturu i glasati ćemo za navedeni prijedlog ukoliko je to i prijedlog i stav zastupnika Domoljubne koalicije. Hvala lijepo.
Poštovani zastupniče, prijedlog je upućen u skladu sa Poslovnikom Hrvatskoga sabora, podijeljen je zastupnicima i sve što ovdje možemo tražiti da se zastupnici izjasne. Ako imate nekih drugačijih potreba to ja ne mogu vam udovoljiti. Ja vam ne mogu udovoljiti da sada otvorimo raspravu tko će koga. Svatko ima vlastitu odgovornost i svatko po svojoj savjesti odlučuje. Ovdje nema imperativnog mandata. To ste morali dogovoriti prije sve. Povreda Poslovnika poštovani zastupnik Ivan Šuker.
Poštovani gospodine predsjedniče, drage kolegice i kolege. S obzirom da je uobičajeno pravilo bilo u ovom Saboru da prije konstituirajuće sjednice, su se našli predstavnici političkih opcija i dogovorili se oko tehnike kako će teći ova sjednica, prvi puta je, a sada je evidentno i zbog čega, jer se želi ispod žita nešto napraviti, to pravilo prekršeno. Tako da niti kolege koji su ovdje u Saboru nekoliko puta, a osobito mlađi kolege naprosto ne znaju kako se postaviti u ovoj situaciji. Digao sam povredu Poslovnika iz razloga što nam kao izabranim zastupnicima u Hrvatskom saboru niste dozvolili da govorimo. I nije dobro da ste na ovakav način odgovorili novo izabranom kolegi Podolnjaku jer vi kao predsjedavajući ste mu trebali pomoći da razriješi ovo a ne da je zahtjev podnesen u ime po Poslovniku. Jer pogledajte kolegice i kolege, vrlo interesantno da ovaj prijedlog su potpisali samo zastupnici SDP-a, dakle nisu potpisali zastupnici sa one liste sa koje je gospodin Podolnjak izabran u Hrvatski sabor. To najbolje govori o tome što se želi danas napraviti na ovoj konstituirajućoj sjednici. Hvala lijepo.
Poštovani zastupniče to nije povreda Poslovnika. To nije povreda Poslovnika to je … [[Govornik se ne čuje.]] Tko će potpisati, tko neće to nije, nije, svi zastupnici u Hrvatskom saboru mogu potpisati za bilo koga, to vi znate. Nije vam ovo prvi put u Hrvatskom. Šime Petrina, zastupnik. Povreda Poslovnika.
Zahvaljujem. Ali još nije se gospodin Podolnjak izjasnio je li on prihvaća ili on ne prihvaća. Prihvaćanje kandidature za predsjednika Sabora ne može po Poslovniku biti uvjetovano. Dakle ja predlažem da gospodin se očituje, on ne može uvjetovati to. Dakle da reče, je li on prihvaća da ga je jedna trećina … [[Govornik se ne razumije.]] ili on ne prihvaća. Hvala.
Povreda Poslovnika, poštovani zastupnik Davorin Mlakar.
Poštovani gospodine predsjedavajući, da ste mi sukladno Poslovniku omogućili stanku koju sam tražio nešto od ovoga smo mogli izbjeći. Na isti način kako tumačite trajanje mandata svih saborskih zastupnika, pa i svoj vlastiti, da traje do konstituirajuće sjednice i konstituiranja novog Sabora tako onda traje i mandat radnih tijela kojima niste omogućili da se izjasne o prijedlogu koji ste nam dostavili na klupe. Da smo imali prilike govoriti izbjegli bismo vjerojatno neugodne situacije u koje nas dovodite pogrešnim i zlonamjernim tumačenjem Poslovnika koji je sam po sebi dovoljno kontradiktoran, a neću uopće govoriti o tome kome ste i na koji način priznali pravo glasa na konstituirajućoj sjednici kršeći Poslovnik ovog istog Doma. Stoga vam možemo sada reći i bez stanke, mi nismo za prijedlog koji ste stavili na klupe.
Hvala lijepa. Opet radi vas svih zastupnika i uzvanika i hrvatske javnosti ja jako uvažavam vaše mišljenje, ali ovaj put se ne slažem s njim. Ne slažem se s njim. Evo sad ću vam reći zašto. Zato što je praksa da se u Hrvatskom saboru novi saziv konstituira svojom voljom i uvijek su politički akteri dolazili sa prijedlozima koji su bili definirani. To ste mogli i sada. Ja bih bio puno sretniji da je došao definiran prijedlog jedan, dva, tri i za radna tijela ali to nije moja uloga. Moja uloga je da poštujem Poslovnik i Ustav. I samo oko toga vodim brigu danas, danas i uvijek. Poštovani zastupnik Robert Podolnjak.
Gospodine predsjedniče Hrvatskog sabora, zahvaljujem na potpori onih zastupnika koji su me predložili. Ali kao što sam više puta rekao ja ću taj prijedlog prihvatiti samo u slučaju ako bude rezultat konsenzusa u Hrvatskom saboru, jer moja stranka ima svega 15 zastupnika i zbog toga inzistiramo na konsenzusu. Budući da ga u ovom trenutku nema ja moram otkloniti prijedlog kandidature za predsjednika.
Možete li izravno reći da ne želite biti, povlačite kandidaturu?
Dakle, povlačim, …/Govornici govore u glas, razumije se./… Da, ne prihvaćam u tom slučaju.
Molim vas lijepo, dozvolite. Gotovo je. Poštovani zastupnik Podolnjak nije prihvatio kandidaturu skupine zastupnika Hrvatskog sabora. Time ovu sjednicu moram prekinuti i zakazati nastavak kad se skupi većina koja će moći predložiti izbor predsjednika Hrvatskog sabora, nadam se i Vladu Republike Hrvatske. Hvala vam lijepa. SJEDNICA PREKINUTA U 10,35 SATI. Da bi Hrvatski sabor bio konstituiran sukladno članku 74. Ustava Republike Hrvatske i članku 4. Poslovnika Hrvatskog sabora uz nazočnost većine zastupnika potrebno je pristupiti izboru predsjednika Hrvatskog sabora. S člankom 5. Poslovnika Hrvatskog sabora utvrđeno je da pravo podnošenja prijedloga na konstituirajućoj sjednici za izbor predsjednika Sabora ima najmanje jedna trećina zastupnika. Za izbor predsjednika Hrvatskog sabora podnesen je jedan prijedlog od 79 izabranih zastupnika. Prijedlog je da se za predsjednika Hrvatskog sabora izabere akademik Željko Reiner. Želi li netko od predlagatelja obrazložiti taj prijedlog? Da. Poštovani izabrani zastupnik Tomislav Karamarko. Izvolite.
… [[Govornik naknadno uključen.]] Zastupnice Hrvatskog sabora, kolegice i kolege akademik Željko Reiner diplomirao je na Medicinskom fakultetu u Zagrebu na kojem je danas redoviti profesor u trajnom zvanju. Redoviti je član Hrvatske akademije znanosti i umjetnosti. Član je Kraljevskog liječničkog društva u Londonu i niza najprestižnijih ustanova. U svijetu je najviše citiranih znanstvenika iz područja medicine iz Hrvatske. Od prvih dana sudjelovao je kao dragovoljac u Domovinskom ratu zašto je odlikovan najvišim odličjima. 90.tih godina bio je najprije zamjenik ministra zdravstva, a kasnije i ministar zdravstva Republike Hrvatske. Bio je član također 7. saziva Sabora u kojem je obnašao dužnost potpredsjednika Hrvatskog sabora. Prijedlog da se akademik Željko Reiner izabere za predsjednika Hrvatskog sabora podnijeli su zastupnici Domoljubne koalicije i MOST-a. Pozivam sve zastupnice i zastupnike Hrvatskoga sabora da podrže ovaj prijedlog te da prigodom izbora predsjednik Hrvatskoga sabora pokažemo primjereni stupanj zajedništva i dostojanstva u najvišem predstavničkom i zakonodavnom tijelu naše domovine. Puno hvala.
Hvala i vama. … [[Pljesak.]] Otvaram raspravu. Nema zainteresiranih. Zaključujem raspravu. Prije nego pristupimo glasovanju molim da utvrdimo kvorum. Upozoriti ću vas da imate kartice koje ste dobili, registrirati će prisutnost bilo koji bez obzira da li uključili za, protiv ili suzdržan. Mogu svi provjeriti, molim da provjere svi prisutni zastupnici da li im kartice funkcioniraju. Da. Da vidimo stanje. Točno 151 izabrani zastupnik potvrdio je prisutnost u Hrvatskom saboru. Sada ćemo pristupiti glasovanju. Dajem na glasovanje prijedlog da se za predsjednika Hrvatskoga sabora izabere zastupnik Željko Reiner. Molim glasujte. Glasovanje je završeno. Molim rezultat. … [[Pljesak.]] Utvrđujem da je većinom glasova 88 za, 62 glasa suzdržana i 1 glasom protiv izabran za predsjednika Hrvatskoga sabora poštovani zastupnik Željko Reiner. Objavljujem da je na temelju odluke predsjednice Republike Hrvatske o sazivu Hrvatskoga sabora na prvo zasjedanje utvrđenog broja nazočnih zastupnika i izborom predsjednika Hrvatskoga sabora Hrvatski sabor konstituiran. Gospođe i gospodo zastupnici pozivamo vas da odmah odamo počast domovini. - Izvođenje himne "Lijepa naša domovino" – Pozivam sve zastupnike i zastupnice, sve goste da minutom šutnje odamo počast palima za domovinu, za slobodu suvremene, demokratske Hrvatske, herojima Domovinskog rata, braniteljima Hrvatske i svim civilima žrtvama rata. - Minuta šutnje – Neka im je hvala i vječna slava! Slava im! Čestitam predsjedniku Hrvatskoga sabora poštovanom Željku Reineru na izboru. Pozivam ga da se obrati nazočnima a nakon toga da zauzme svoje mjesto za predsjedničkim stolom i nastavi predsjedati. Molim predsjedniče, hoćete se obraćati? Izvolite. Predsjednik Hrvatskoga sabora, Željko Reiner.
Hvala vam najljepše. Poštovane visoke uzvanice i uzvanici, gospođe i gospodo, kolegice i kolege. Najprije bih se želio zahvaliti svima koji su glasovali za mene i izabrali me na ovu toliko važnu funkciju za Hrvatsku državu i sve njene građane. Međutim, želio bih zahvaliti i onima koji nisu glasovali za mene jer njihovi glasovi odnosno ne glasovanje pokazuje da danas nakon toliko stoljeća Hrvatska nije samo neovisna država članica EZ već i uistinu demokratska zemlja u kojoj svatko može slobodno i bez straha u kojem smo toliko dugo živjeli iskazati svoje stavove i mišljenja čak i ako se one ne slažu sa mišljenjem većine. To je postignuće na koje moramo biti zahvalni utemeljiteljima moderne Hrvatske države pod vodstvom dr. Franje Tuđmana, ali i svim onim 15000 hrabrih branitelja koji su za tu slobodu u Domovinskom ratu braneći je od agresije dali svoje živote jer su oni svojom krvlju nisu omogućili samo neovisnost Hrvatske države već i njeno demokratsko, parlamentarno uređenje. To je postignuće omogućilo da parafraziram Abrahama Lincolna da njihova smrt ne bude uzaludna već da ovaj narod božjom milošću bude svjedokom ponovnog rođenja slobode i da vladavina naroda, od naroda i za narod nikad neće iščeznuti s lica zemlje. Na tome moramo zahvaliti i stotinama tisuća preživjelih branitelja osobito ratnih vojnih invalida od kojih su neki i ovdje koji su svojom hrabrošću omogućili da danas slobodno u ovom Saboru odlučujemo o svim pitanjima važnim za naš narod. Duboko sam uvjeren da se demokracija između ostalog treba temeljiti na kulturi dijaloga i diskusije, na osnovu argumenata, odbacivanju isključivosti te pluralizmu mišljenja i otvorenosti prema različitim stavovima što međutim ne znači da se sa tim stavovima možemo, moramo nužno uvijek i složiti. Uvijek sam vjerovao da treba postupati po onome što je sadržano u izrijeci koja se pripisuje Voltaireu "ja se ne slažem s time što govorite, ali ću do zadnjeg daha braniti vaše pravo da to govorite." U tom duhu želim se također zahvaliti mom prethodniku gospodinu Josipu Leki na dosadašnjem vođenju Hrvatskog sabora tijekom prošlog mandata. Znam da mu nije uvijek bilo lako i da je nerijetko imao dvojbe, pa i drugačije mišljenje od onog kojeg je s ovog mjesta morao iznositi i svjestan sam da mu je stoga ta zadaća bila tim teža, ali i zasluga tim veća. Poštovane gospođe i gospodo ne smijemo nikada zaboraviti a posebno u ovo vrijeme kada smo dio europske zajednice naroda, da je Hrvatski sabor ne samo čuvar vrijednosti i demokracije i najviši izraz demokratske volje naroda već i ključna institucija za očuvanje identiteta hrvatskog naroda i hrvatskih nacionalnih interesa. Sabor jest i mora biti lučonoša domoljublja, ljubavi prema temeljnim vrijednostima hrvatskog naroda, njegove povijesti, tradiciji, njegovanju obitelji, vjeri, hrvatskom jeziku, kulturi prema svemu onome što nas čini takvima kakvima jesmo i po čemu se razlikujemo od drugih ali istodobno mora biti i čvrsti jamac poštivanja svih prava i vrijednosti onih koji nisu Hrvati ali su hrvatski građani. Poštivanje drugih i različitih, a osobito onih koji su u manjini, pa prema tome osjetljiviji i ranjiviji i jamčenje njihovih prava jedna je odlika demokracije i pravednog društva, pa je i to važna zadaća ovog Hrvatskog sabora. Cilj i obveza svih nas je da ovaj Hrvatski državni Sabor, da dobro ste čuli, namjeravam predložiti kad se steknu uvjeti da se on opet tako zove bude mjesto kulture dijaloga u kojem će se izabrani predstavnici hrvatskih građana duboko svjesni svoje odgovornosti prema građanima koji su ih izabrali trajno zalagati za njihov bolji život, za njihove veće slobode, za njihovu bolju budućnost, za njihovu sreću i sreću njihove djece i unuka. Postizanje ravnoteže između slobode tržišta i socijalnog pristupa, te solidarnosti osobito s potrebitima, nemoćnima i bolesnima mora biti temelj hrvatskog društva ako ono želi biti sretno i uspješno. Demokratizacija društva i socijalna odgovornost nisu i ne smiju ostati samo puki slogani već ih mi ovdje upravo u ovoj dvorani, u ovoj zgradi moramo graditi upornim dogovorima uspostavljajući stalno iznova povjerenje među onima koji zastupaju različite strane, uvjerenja i stavove. Naime, razlike u stavovima u civiliziranim sredinama, a usrdno se nadam da je i naša takva ne smiju značiti neprijateljstvo i destruktivnost već mogu i moraju biti naprosto različiti putovi i načini da se dođe do zajedničkog cilja najboljeg za narod kojeg predstavljamo. Jedan od tih ciljeva je nedvojbeno da država što prije izađe iz duboke gospodarske krize u kojoj se nalazi, ali također i iz još dublje društvene, moralne i vrijednosne krize u kojoj se naše društvo također nalazi. Da bismo to postigli morat ćemo donositi i to već od prvih dana teške odluke, no uvjeravam vas da će one moći zaživjeti i biti svima na boljitak samo ako ih donosimo zajednički. Svi smo svjesni nužnosti strukturnih reformi i potrebne hrabrosti da se prihvate rizici njihovog provođenja, stoga je zajedništvo nešto što Hrvatskoj uistinu ovoga trenutka nasušno treba i nadam se da se razlike, pa i strasti koje su došle do izražaja tijekom predizborne kampanje mogu i moraju pretvoriti u našu snagu, te da je spoznaja o potrebi zajedničke borbe za bolju budućnost naših građana ne samo u dubokoj svijesti svake saborske zastupnice i zastupnika već i u svijesti svake građanke i građana. Moramo se potruditi da Hrvatska bude ne samo pravna država što ona već jest već i pravedna država što je još mnogo važnije. Moramo nakon više godina beznađa hrvatskim građanima vratiti nadu i optimizam, moramo im vratiti osmijeh na lica, moramo im vratiti ponos. To je naša obveza koju smo preuzeli sjedajući u stolice u ovoj dvorani i mi te obveze moramo biti svakog trenutka svjesni. Podjele u hrvatskom društvu, poglavito ideološke prirode temeljene na davnoj ili manje davnoj prošlosti ne smiju više biti kočnica daljnjeg razvitka hrvatskog društva. To ne znači da prošlost ikada smijemo zaboraviti, dapače, naša djeca i unuci moraju poznavati svoju povijest i nitko im ne smije uskraćivati pravu istinu o njoj. Ali ne smijemo u njoj nastaviti živjeti ili u njoj nastaviti nalaziti izgovor za današnje, a još manje za eventualne buduće neuspjehe. Duboko sam uvjeren da ako razne političke opcije ulože dovoljno dobre volje i truda možemo postići konsenzus oko najvažnijih ključnih pitanja hrvatskog društva koji imaju svoje reperkusije na godine i generacije koje dolaze i koje ne može riješiti i ostvariti samo jedna Vlada ili samo jedan saziv Sabora. Na svima nama leži odgovornost hoćemo li to učiniti jer mi to možemo, osobito ako kao što je rekao George Washington ustrajemo u dobroj vjeri i pravednosti. Može se nekome učiniti neobično da ja kao upravo izabrani predsjednik Hrvatskog parlamenta i netko tko se uvijek svesrdno zalagao za parlamentarnu demokraciju sada citiram jednog kralja, a ne nekog od velikih hrvatskih ili inozemnih državnika koji su držali svoje poznate govore u parlamentima. Međutim na to me naveo trenutak povijesti u kojem se naša zemlja nalazi, a koji ima obilježja ne samo gospodarske već donekle i političke krize. Naime, prije 35 godina kada je parlamentarni sustav u Španjolskoj bio možda u najozbiljnijoj krizi tadašnji je španjolski kralj Juan Carlos I rekao citiram: "Potrudimo se da zaštitimo i učvrstimo ono ključno, ako se ne želimo dovesti u opasnost da ostanemo bez svojih temelja." Moramo se pitati jesmo li uistinu učinili sve da se osjećamo ponosnima. Želim pozvati na promišljanje one koji u svojim rukama drže vođenje države, oni moraju stati u obranu demokracije i općeg dobra iznad svojih ograničenja i prolaznih osobnih, skupinskih i stranačkih interesa. Mislim da te riječi moraju trajno odjekivati u ušima svih nas koji ovdje sjedimo i biti nam važni podsjetnik. Mi koji pripadamo, kako to mediji vole nazivati, političkoj eliti, a koji uz ostale elite u društvu, od one gospodarske pa nadalje htjeli mi to priznati ili ne imamo veću društvenu moć, ne smijemo zaboraviti da zbog toga imamo i daleko veću odgovornost. Te društvene odgovornosti naprosto moramo u svakom trenutku biti svjesni. Moramo je rabiti vrlo oprezno, pažljivo i isključivo na dobrobit građana jer građani nemaju izravni utjecaj ni na politiku, ni na kapital koji elite imaju. Ne smije se dogoditi da, kako je govorio dr. Ante Starčević, budemo onakvi citiram "ljudi koji misle da imaju nekakvu drugu korist ili svrhu negoli je korist i svrha cjelokupnog naroda. Naša je odgovornost i obveza da Hrvatskoj ponudimo nove ideale i vrijednosti temeljene na uvjerenju da vjerodostojne političke odluke mogu dovesti do razvitka samo na temelju poštene i jasne vizije ali i hrabrosti da se ta vizija ostvari provođenjem strukturnih promjena jer je to jedino jamstvo da će se tako osigurati bolji i sretniji život svim građanima Hrvatske. Time ćemo ostvariti ono što je zamislio naš prvi predsjednik dr. Franjo Tuđman, pretvoriti Hrvatsku ne samo u slobodnu, neovisnu i demokratsku europsku zemlju već i u državu blagostanja, prosperitetnu zemlju sretnih i uspješnih ljudi. Na tom putu čuvao vas sve dragi Bog, čuvao nam ovaj Hrvatski sabor i providio nas mudrošću i hrabrošću da donosimo najbolje odluke. Čuvao sve zastupnike i zastupnice, sve Hrvatice i Hrvate, sve hrvatske građane i građanke i jedinu nam i vječnu Hrvatsku! Svima čestitam od sveg srca sretan Božić i puno uspjeha u novoj godini! Hvala lijepa. . [[Pljesak.]]
Poštovani predsjedniče Hrvatskog sabora molim da zauzmete časnu poziciju predsjednika Hrvatskog sabora i još časnije institucije Hrvatskog sabora, neka vam bude sa srećom! . [[Pljesak.]]